

 ANTSLA VALLAVOLIKOGU REVISJONIKOMISJON

 ARUANNE REVISJONIKOMISJONI TEGEVUSEST

 2023. AASTAL

Tulenevalt " Kohaliku omavalitsuse üksuse finantsjuhtimise seadus" § 29 lg 10   „Majandusaasta aruande koostamine ja kinnitamine“ ning "Antsla valla põhimäärus" § 17 lg 16 esitab revisjonikomisjon vallavolikogule ülevaate Revisjonikomisjoni *(edaspidi Komisjon)* tegevusest ja annab hinnangu tööplaanis märgitud kontrollide kohta koos vallavalitsuse majandusaasta aruande kohta arvamuse andmisega, enne majandusaasta aruande kinnitamist volikogus.

Kohaliku omavalitsuse korralduse seadus järgi moodustab revisjonikomisjoni kohaliku omavalitsuse volikogu oma volituste ajaks.

Vastavalt kohaliku omavalitsuse korralduse seadusele ( § 48 lg 3 punktid 1 ja 2) on Komisjoni peamiseks ülesandeks, kontrollida ja hinnata valla, vallavalitsuse hallatavate ametiasutuste, kohaliku omavalitsuse üksuse valitseva mõju all oleva äriühingu tegevuse seaduslikkust, otstarbekust ja tulemuslikkust, valla vara kasutamise sihipärasust ja kontrollida ning hinnata vallaeelarve täitmist.

Lähtuvalt kohaliku omavalitsuse korralduse seadus § 48 lg 3, lg 31 ja lg 4 ning Antsla Valla põhimäärus § 17 lg 3 kinnitas Antsla Vallavolikogu Komisjonitööplaani 24. jaanuaril 2023.a *(Antsla Vallavolikogu otsus nr 4. 24.01.2023).*

Komisjon on kolme liikmeline.

Komisjon pidas 2023. aastal 11 koosolekut. Koosolekud on olnud sisulised ja töised ning kõik Komisjoni liikmed on väljendanud omi seisukohti ning andnud oma panuse komisjoni töösse. Tööplaanis ettenähtud tegevused said Komisjoni poolt täidetud.

KOMISJONI KOOSOLEKUD

1. Komisjoni koosolek toimus 10. jaanuaril

 Päevakord: Revisjonikomisjoni 2023. aasta tööplaani koostamine.

Toimus arutelu.

OTSUS:

1. Kinnitada revisjonikomisjoni 2024. aasta tööplaani eelnõu.
2. Esitada volikogule menetlemiseks Antsla Vallavolikogu otsuse eelnõu „Revisjonikomisjoni 2024. aasta tööplaani kinnitamine“ koos seletuskirjaga.

Antsla Vallavolikogu otsuse eelnõu „ Revisjonikomisjoni 2023. aasta tööplaani kinnitamine“ koos seletuskirjaga esitati Antsla Vallavolikogule kinnitamiseks 19. jaanuaril.

2. Komisjoni koosolek toimus 13. veebruaril

Päevakord: Valla kriisikomisjoni ja elanikkonna kaitse korraldamise tegevusest.

Ülevaate Valla kriisikomisjoni tööst andis Antsla valla kriisikomisjoni esimees, Antsla vallavanem Avo Kirsbaum. Toimus arutelu.

OTSUS:

1. Võtta teadmiseks valla kriisikomisjoni esimees Avo Kirsbaumi antud informatsioon kriisikomisjoni tööst.
2. Ettepanek, koostada valla hädaolukorra plaan, lähtudes kriisireguleerimise üldisest korraldusest
3. Valla kriisikomisjonil pöörata suuremat tähelepanu riskikommunikatsiooni korraldusele.

3. Komisjoni koosolek toimus 15. märtsil

Päevakord: Valla poolt eraldatud toetuste andmise kontroll juriidilistele ja

 füüsilistele isikutele ning eraldatus vahendite sihipärasest ja

 otstarbekast kasutamisest.

Ülevaate valla poolt eraldatud toetustest ja toetuste sihipärasest kasutamisest andsid Antsla valla pearaamatupidaja, vallavalitsuse liige Eve Sikk ja valla arenguspetsialist Kalev Joab, kes vastasid ja andsid selgitusi Komisjoni liikmete küsimustele.

Vallavalitsus eraldas *(korraldus nr 2-3/14 11.01.2023*) eraldas valla 2023. aasta eelarvest mittetulunduslikuks tegevuseks toetust 18 taotlejale, summas 11 800 eurot (*korraldus nr 2-3/14 11. jaanuar 2023 ).*

OTSUS:

1. Vallavalitsusel järgida toetuste andmisel „ Antsla valla eelarvest mittetulundustegevuseks toetuste andmise korda“. Valla eelarvest mittetulundustegevuseks toetuste andmisel kohelda kõiki taotlejaid võrdselt.
2. Vallavalitsusel, vaadata üle „ Antsla valla eelarvest mittetulundustegevuseks toetuste andmise kord “ toetuste andmise põhimõtted ja esitada need vallavolikogule seisukoha võtmiseks ennem valla 2024. aasta eelarve koostamist.

4. Komisjoni koosolek toimus 19. aprillil

Päevakord: Ülevaade vallavara müügist 2022. aastal.

Valla majandusnõunik, vallavalitsuse liige Rain Ruusa andis komisjonile ülevaate vallavara võõrandamisest objektide lõikes ja vasta revisjonikomisjoni liikmete arvukatele küsimustele.

Vallavara võõrandamise 19 müügitehingust 10 korral toimus vallavara võõrandamine otsustuskorras, tehingu koguväärtusega 25 765 eurot ja esmasel või korduval enampakkumisel 9 korral, tehingu koguväärtusega 38 336 eurot.

OTSUS:

1. Võtta teadmiseks valla majandusnõunik, Rain Ruusa poolt antud ülevaade vallavara võõrandamisest 2022. aastal.
2. Ettepanek vallavalitsusele, edaspidiselt vallavara võõrandamisel võõrandada vallavara enampakkumise korras, kasutades selleks veebipõhiseid avalikke müügiportaale, mis aitavad tagada pakkujatele läbipaistvamad ja õiglasemad tingimused.

5. Komisjoni koosolek toimus 15. mail

Päevakord: Valla teehoiukava ja selle täitmise järgimine sh tee -ja

 teehooldushanked2022-2023.

Valla majandusnõunik, vallavalitsuse liige Rain Ruusa andis ülevaate Antsla valla teehoiukava aastateks 2022-2024 täitmisest. Toimus arutelu.

OTSUS:

1. Võtta teadmiseks vallavalitsuse liikme, majandusnõunik Rain Ruusa informatsioon valla teehoiukava ja selle täitmise järgimise ning tee-ja teehooldushangete läbiviimise kohta aastatel 2022-2023
2. Ettepanek vallavalitsusele, ajakohastada ennem valla 2024. aasta eelarve koostamist Antsla valla teehoiukava aastateks 2022-2024.

6. Komisjoni koosolek toimus 8. juunil

Päevakord: Valla 2022. aasta konsolideeritud majandusaasta aruande kohta

 arvamuse andmine

Toimus arutelu, mille käigus valla 2022. aasta konsolideeritud majandusaasta aruande kohta andis selgitusi ja vastas revisjonikomisjoni liikmete küsimustele valla pearaamatupidaja, vallavalitsuse liige Eve Sikk. Komisjoni liikmete hulgas tekitas küsimusi Urvaste Valla Veevärk OÜ tegevus ja selle otstarbekus. Urvaste Valla Veevärk OÜ põhikirjaline tegevus ei vasta Ühisveevärgi ja -kanalisatsiooni-seadusest tulenevatele eesmärkidele.

OTSUS

1. Komisjon, olles tutvunud Antsla valla 2022. aasta konsolideeritud majandusaasta aruandega ning audiitori aruandega ja kuulanud ära valla pearaamatupidaja, vallavalitsuse liikme Eve Sikk poolt antud selgitused, teeb Komisjon Antsla Vallavolikogule ettepaneku, kinnitada Antsla valla 2022. majandusaasta konsolideeritud aruanne esitatud kujul.
2. Vallavalitsusel viia Urvaste Valla Veevärk OÜ põhikirjaline tegevus kooskõlla kas Elektrituruseadusest või Ühisveevärgi ja -kanalisatsiooniseadusest tulenevate eesmärkidega.

7. Komisjoni koosolek toimus 29. augustil

Päevakord: Ehitus -ja kasutuslubade menetlusprotsessist ja selle kooskõlast

 õigusaktidega.

Ülevaate ehitus -ja kasutuslubade menetlusprotsessist ja selle kooskõlast õigusaktidega andis valla maa -ja planeeringute spetsialist Ester Hommik, kes on ühtlasi ka ehitusspetsialisti ülesannetes. Toimus arutelu teemal omavolilised ehitised ja rajatised, nende lammutamine või seadustamine ning ehitusteadiste -ja kasutuslubade väljaandmise protseduurid.

M[aa- ja planeeringute spetsialist](https://antsla.ee/documents/378725/0/maa-%2Bja%2Bplaneeringute%2Bspetsialist%2B2023%2B%282%29.pdf/75efe053-641a-40b1-81a5-b0e38b2e4e4c)Ester Hommiku poolt antud informatsiooni kohaselt on alates 2018 aastast ehitisregistris menetletud 1 533 erinevat taotlust ja teatist, millest andmete esitamise teatisi 367, aadressiandmete korrastamise teatisi 263, ehitusteatisi 320, ehituslubasid 212, kasutusteatisi 169 ja kasutuslubasid 100.

OTSUS:

Võtta teadmiseks vallavalitsuse m[aa- ja planeeringute spetsialist, ehitusspetsialisti ülesannetes](https://antsla.ee/documents/378725/0/maa-%2Bja%2Bplaneeringute%2Bspetsialist%2B2023%2B%282%29.pdf/75efe053-641a-40b1-81a5-b0e38b2e4e4c)Ester Hommiku poolt antud informatsioon ehitus -ja kasutuslubade menetlemisest vallas.

8. Komisjoni koosolek toimus 18. septembril

Päevakord:

1. Valla 2023. aastas eelarve täitmine seisuga 01.01.2023-31. 08.2023
2. Kuldre kool - Lasteaia  2023. aasta eelarve täitmine seisuga 01.01.2023-31.

08.2023

1. Kuldre Kool- Lasteaia kasutuses oleva ametisõiduki (väikebuss) kasutamisest

ja isikliku sõiduki ametisõitudeks kasutamise eest kompensatsiooni

 maksmisest.

Päevakorrapunkt 1

Ülevaate valla 2023. aastas eelarve täitmisest andis Antsla valla pearaamatupidaja, vallavalitsuse liige Eve Sikk.

Antsla valla 2023. aasta eelarve on kinnitatud Antsla Vallavolikogu poolt 21. veebruaril, määrus nr 1, „Antsla valla 2023. aasta eelarve vastuvõtmine“.

Toimus arutelu. Komisjon täheldas, et vallavalitsus ja vallavalitsuse hallatavate asutuste kulud on jäänud eelarve piiresse. Hallatavatele asutustele täiendavaid rahalisi vahendeid juurde antud ei ole. Elektrikulude kokkuhoiu arvelt osteti Lusti lasteaiale uus muruniiduk – toimus eelarve sisemine ümberjagamine.

Komisjon eelarvedistsipliini rikkumisi ei tuvastanud, eelarvelised kulud jäävad Antsla Vallavolikogu poolt 21.02.2023. määrus nr 1 kinnitatud Antsla valla 2023. aasta eelarve piiresse.

OTSUS:

Võtta teadmiseks informatsioon valla 2023. aastas eelarve täitmine seisuga 01.01.2023-31. 08.2023 kohta.

Päevakorrapunkt 2

Ülevaate Kuldre Kool-Lasteaia 2023. aasta eelarve täitmisest seisuga 31. august andis valla pearaamatupidaja, vallavalitsuse liige Eve Sikk.

Toimus arutelu. Kuldre kooli eelarveline kulu on 778 549 eurot, kasutatud 65,11%, millest töötasu 495 146 eurot, kasutatud 66,19 % ja majandamiskulud 117 043 eurot, kasutatud 59,37%.

Eelarvedistsipliini rikkumisi Komisjoni ei tuvastanud, eelarvelised kulud jäävad 2023. aastaks kinnitatud eelarve piiresse.

OTSUS:

Võtta teadmiseks informatsioon Kuldre Kool-Lasteaia 2023. aasta eelarve täitmisest seisuga 31. august.

Päevakorrapunkt 3

Kuldre Kool- Lasteaia kasutuses on sõiduauto kategooriasse kuuluv mahtuniversaal VOLKSWAGEN KOMBI, mille esmane registreerimine toimus 15.07.2014.Sõiduk on määratud töösõitudeks. Koolile on väljastatud 01.01.2022 OLEREX kütuse krediitkaart kütuse tankimiseks

Alates 31. jaanuarist on tangitud kütust Livoil OÜ kuuluvast tanklast 952,24 euro väärtuses. Arvetelt ei selgu kui palju on tangitud kütust koguseliselt (liitrites), et teha analüüsi.

Komisjon ei tuvastanud ka Antsla Vallavalitsuse ega Kuldre kooli ja Livoil OÜ vahelist lepingulist suhet, mille alusel ja millistel tingimustel annab Livoil OÜ Kuldre Kool-Lasteaiale krediiti kütuse tankimisel.

Kooli väikebussi VOLKSWAGEN KOMBI sõidupäevikus näidatud sõidu eesmärkide ja kütuse tarbimise vahelised seosed vajavad täiendavat analüüsi.

Ajavahemikul 01.01-31.08.2023 on makstud kokku 1 786,39 eurot kompensatsiooni isikliku sõiduki kasutamisel ametsõitudeks kooli direktoritele, majandusjuhatajale ja IT spetsialistile.

Koolituskuludeks, ajavahemikul 24.01-18.08.2023 on kulunud 3 195.00 eurot, millest meeskonnakoolitusele 2 760.00 eurot. Koolituse läbiviija Belbin Eesti OÜ.

OTSUS:

Viia läbi täiendav analüüs Kuldre Kool- Lasteaia väikebussi VOLKSWAGEN KOMBI sõidupäevikus näidatud sõidu eesmärkide ja kütuse tarbimise vaheliste seoste vahel.

9. Komisjoni koosolek toimus 25. oktoobril

Päevakord: Vallavalitsuse poolt läbiviidud hanked 2023. aastal.

Ülevaate vallavalitsuse poolt asjade ja teenuste ostmiseks läbiviidud hangete hetkeolukorrast andsid ülevaate valla keskkonnaspetsialist Liana Neeve, abivallavanem Kurmet Müürsepp ja valla majandusnõunik, vallavalitsuse liige Rain Ruusa, kuna hangete ettevalmistamine ja läbiviimise vastutus on jagatud eraldi valdkonniti.

Antsla Vallavalitsuse 2023. aasta hankeplaan on kinnitatud Antsla Vallavalitsuse korraldusega nr 2-3/79 22.03. 2023. Hangete eeldatav maksumus 4 325 000eurot.

Toimus arutelu, mille käigus edastasid Komisjoni liikmed oma ettepanekud lähtuvalt riigihangete seaduses nõutud tingimustest hangete läbiviimise eest vastustajatele.

Komisjoni poolt läbiviidud menetlus ei hõlmanud hankija tegevuse otstarbekuse kontrollimist ega tema otsuste ja toimingute tulemuslikkuse hindamist.

 Komisjon tuvastas, et kanded riigihangete registrisse on tähtaegselt tegemata või tehtud lünklikult.

OTSUS:

Vallavalitsusel järgida rangelt hankemenetluses „Riigihangete seadusest“ ja „Antsla valla hankekorrast“ tulenevaid regulatsioone.

10. Komisjoni koosolek toimus 22. novembril

Päevakord:

1. Vallavalitsuse ja hallatavate asutuste ametisõidukite -ja isiklike sõidukite kasutamisest ametisõitudeks.
2. Valla ja valla hallatavates asutustes tulemustasude ja preemiate maksmisest.

Päevakorrapunkt 1

Vallavalitsusele kuulub kümme sõidukit, neist kaks täiselektrilist linnaautot, kaks traktorit ja mootorsaan. Hallatavatele asutustele kuulub neli sõidukit.

Komisjonile esitati vallavalitsuse poolt hallatavate asutuste ja nelja vallavalitsuse sõiduki sõidupäevikud ning valla pearaamatupidaja poolt kütuse krediitkaartide kaardipõhiste tehingute väljavõtted.

Komisjon palus vallavalitsusel esitada täiendavalt ka koduteenuste osutamiseks kasutatava sõiduki sõidupäevik.

Valla ametiautode ja isikliku sõiduauto ametisõitudeks kasutamist reguleerib Antsla Vallavalitsuse määrusega nr 9 27.märtsil 2018 kehtestatud *„Ametiautode ja isikliku sõiduauto ametisõitudeks kasutamise kord“*, mis jõustus 13. aprillil 2018. aastal ([RT IV, 10.04.2018, 23](https://www.riigiteataja.ee/akt/410042018023)). Korda on [muudetud 09. juunil 2021 (RT IV, 01.07.2021, 30), muudatus jõustus 04.07.2021 ja 17.novembril 2021 (RT IV, 27.11.2021, 5), muudatus jõustus01.01.2022.](https://www.riigiteataja.ee/akt/410042018023?leiaKehtiv)

OTSUS:

Kuna komisjonile esitatud materjal on piisavalt mahukas, vajab komisjon lisaaega nende analüüsiks.

Päevakorrapunkt 2

Ametiasutustel on kohustus kehtestada asutuse palgajuhend. Palgajuhend on palga määramise ja maksmise kord, kus on reguleeritud ametikohale vastav põhipalk või põhipalga vahemik, muutuvpalga (tulemuspalk, preemia, lisatasu täiendavate ülesannete eest) maksmise tingimused ja kord.

Antsla Vallavalitsuse palgajuhend on kinnitatud Antsla Vallavolikogu poolt 28.11 2017 määrusega nr 1, mis jõustus 01.01.2018. Palgajuhendit on muudetud seitsmel korral.

Teenistuskohustuste silmapaistvalt hea täitmise eest või kauaaegse laitmatu teenistuse eest on ametiasutuse juhil õigus määrata teenistujale preemiat. Otsuse preemia määramiseks teeb asutuse juht tunnustades teenistuja erakorralist panust vms, mis oleks ka käskkirjas lahti kirjutatud.

Preemiat on maksnud  2023. aastal 01. novembri seisuga Kuldre Kool 3660 eurot, Antsla vallavalitsus 3530 eurot ja Lusti Lasteaed  360 eurot.

Komisjon asus seisukohale, et vallavalitsus peaks kaaluma, millistel konkreetsetel juhtudel ikka preemiat maksta.

OTSUS:

Kui ühiskonnas esineb üldine majanduslangus ning ametiasutuse eelarve vähendamine on vajalik majanduskeskkonna vastu usalduse säilitamiseks, siis vallavalitsusel tõsiselt kaaluda preemiate maksmise otstarbekust ja vajadust.

11. Komisjoni koosolek toimus 20. detsembril

Päevakord:

1. Vallavalitsuse ja hallatavate asutuste ametisõidukite -ja isiklike sõidukite kasutamisest ametisõitudeks.
2. Revisjonikomisjoni 2023. a tööplaani täitmisest*.*

Päevakorrapunkt 1

Komisjon tutvus vallale kuuluvate ja vallavalitsuse kasutuses oleva ametiauto SKODA YETI, TOYOTA RAV 4, OPEL COMBO, PEUGEOT PARTNER ning hallatavate asutuste Antsla Kultuurikeskus, Antsla Gümnaasium, Lusti Lasteaed ja Kuldre Kool kasutuses olevate ametiautode sõidupäevikute ja kütusekaartide kaardipõhiste tehinguväljavõtetega.

Sõidupäevikute täitmine jätab üldiselt soovida. Ametiauto SKODA YETI sõidupäevikut ei peeta vastavuses vallavalitsuse poolt kehtestatud *„Ametiautode ja isikliku sõiduauto ametisõitudeks kasutamise kord“*. Eeskujulikult on täidetud TOYOTA RAV 4 sõidupäevik, mis vastab kehtivale korrale.

Tööaja kokkuhoiuks ja valla sõidukulude optimeerimiseks võiks sõidupäeviku pidamiseks võtta kasutusele Logify iPhone rakendus, mis on täisautomaatne sõiduandmete koguja nutitelefonis ja kogutud andmete põhjal sõidupäeviku pidaja st automaatne GPS sõidupäevik. Lahendust on võimalik kasutada Isikliku auto töösõitudeks kasutuse kuluhüvitise arvestamisel ja vallavalitsuse ja hallatavate asutuste kasutuses olevate ametiautode jälgimiseks - kus, millal ja kui kaua autoga on viibitud. Võimalik on äpis ja Logify veebiteenuses jälgida ning Logify veebiteenuses salvestada sõitude ajalugu ja koostada raporteid Exceli formaadis. Teenus maksab üheks aastaks ca 29.90 eurot.

OTSUS:

1. Vallavalitsusel rakendada meetmeid Antsla Vallavalitsuse määrusega nr 9 27.märtsil 2018 kehtestatud „Ametiautode ja isikliku sõiduauto ametisõitudeks kasutamise kord“, täitmiseks.
2. Vallavalitsusel kaaluda vallaeelarves sõidukite ülalpidamiseks ettenähtud kulude optimeerimiseks iPhone rakenduse kasutuselevõttu.
3. Osta vallavalitsusele ja hallatavatele asutuste kütust läbi riigihanke.
4. Jätkata valla ja hallatavate asutuste ametisõidukite kasutamise temaatikaga 2024. aasta esimesel poolaastal.

Päevakorrapunkt 2

Komisjoni esimees andis ülevaate Komisjoni tegevusest 2023. aastal ja kontrolli käigus tõstatunud probleemidest, kuna Komisjoni rolli on praktikas tihti defineeritud erinevalt.

KOKS § 48 lõiked 3 ja4 ei piira Komisjoni kontrollialast pädevust. KOKS § 48 lõige 3 määratleb Komisjoni pädevuse ja seob Komisjoni ülesannete täitmise komisjoni tööplaani või komisjonile volikogu määratud ülesande täitmisega, KOKS § 48 lõige 4

OTSUS:

1. Komisjon tuli edukalt toime oma ülesannetega tööplaani täitmisel ja tunnistada Komisjoni töö viiepallisel hindamisskaalal heaks.
2. Järgmine Komisjoni koosolek toimub 15. jaanuaril 2024.a, volikogu saalis, algusega 13.00. Päevakord : Komisjoni 2024. aasta tööplaan.
3. Komisjoni liikmetel esitada ettepanekud Komisjoni esimehele 10. jaanuariks, Komisjoni 2024. aasta tööplaani koostamiseks.

/allkirjastatud digitaalselt/ /allkirjastatud digitaalselt/ /allkirjastatud digitaalselt/

 Raivo Vallner Kenno Roots Lauri Keerov

 Revisjonikomisjoni Revisjonikomisjoni Revisjonikomisjoni

 esimees aseesimees liige